Lindie Strydom: Bid vir allesArgieffoto (Foto: Pexels, Pixabay) Net mooi die oggend wat my e-posbus weer kreun van mense se desperaatheid en ek voel ek dra so swaar aan elkeen se verwagting dat ek as mens tog net op ŉ manier moet help, stap ek in by Sandra en Filicia van El Shalem in Centurion, ŉ sentrum wat ŉ veilige en geborge omgewing skep vir kinders en jong mense met gestremdhede en/of spesiale leerbehoeftes. Ek luister hoe hulle storie na storie getuig van God wat vir hulle voorsien en God van wie hulle afhanklik is in alles. Die een dag kom Sarah uit die kombuis: “Daar is vandag niks vir die kinders om te eet nie.” Filicia sê vir Sarah: “Sien jy hierdie lessenaar waar ek werk? Hier bid ek oor alles – alles in my dagboek en op my rekenaar en alles op my lessenaar of wat ek sal hoor in die stoel hier voor my lessenaar. Die kombuis is jou gebied. Dis waar jy bid. Bid oor die leë yskas. God is die een wat vir ons sorg.” Tienuur daai oggend laai ŉ vrywilliger van Helpende Hand sewe bokse vars piesangs af en Sarah staan verstom. Die ander keer daag iemand op met ŉ hele klomp spinasie. ŉ Rukkie later nog iemand. Toe die derde persoon spinasie kom aflaai, kyk Sandra en Filicia vir mekaar en sê: “Something’s cooking. Wat wil die Here vir ons sê met hierdie klomp spinasie?” Sandra besluit sy gaan bietjie rondvra om agter die kap van die byl te kom. Sy steek haar kop by een van die klaskamers in en vra vir die kinders: “Weet enige van julle iets van baie spinasie?” ŉ Seun se hand gaan versigtig op: “Ons het gebid vir ŉ trok vol spinasie sodat ons spiere soos Popeye kan groei.” “Wel,” sê Sandra, “Jy moet kom kyk. Jou trok vol spinasie het gekom.” God gebruik mense vir die werk wat Hy doen. Hy gebruik dokters, onderwysers en ouers, Hy gebruik sakemanne met groot banksaldo’s en vrywilligers wat piesangs of spinasie gaan aflaai, maar ons vertroue kan nooit in hierdie gewone mense wees wat God deel maak van Sy werk nie, want iewers gaan ek as mens jou teleurstel as ek nie alreeds het nie of iewers gaan jy my kwalik neem omdat ek jou nie gehelp het nie al probeer ek my bes met elke mens en behoefte wat my pad kruis. Mag ons leer om soos Filicia en Sandra oor alles te bid, om God te vertrou nog voor ons iets vra en Hom te dank nog voor ons bekommer. Mag ons Hom as goeie Vader en betroubare Voorsiener leer ken en altyd kan sê aan Hom kom toe die eer, want dit is Hy wat vir ons sorg in alles.